Jørgen Winther (V), 1998-11-26:
Til hr. Frank Aaen: Man kan risikere de lange ventetider, især i de amter, hvor man i dag har ret lange ventetider for de patienter, som behandlingsgarantien nu koncentrerer sig om.
Men når man først har det initieret som en rutine, så er der ikke ekstra udgifter, fordi alle kræftpatienter, alle hjertepatienter skal jo behandles.
Jeg tror faktisk på, at hvis man behandler en patient med en nyopdaget kræftsygdom inden for en uge i stedet for inden for 6-8 uger, så kan man i nogle situationer undgå en kemobehandling eller en strålebehandling osv.
Så alt i alt kan der også være en besparelse på den måde.
Men konkurrenceelementet er for Venstre meget, meget vigtigt.
Vi tror dermed, vi får endnu mere effektive sygehuse.
Og til det med de medicinske patienter er det, jeg siger, at amtspolitikerne skal være utrolig opmærksomme,
hvis de patienter ikke skal blive sorteper i det her spil.
Venstre er sådan overvejende positiv over for det her lovforslag.
Det er nok ikke nogen hemmelighed, at Venstre går ind for et frit sygehusvalg.
Det har vi faktisk gjort i mange år.
Det er jo også sådan, at under den borgerlige regering var en af de store sager det frie sygehusvalg, som vi sådan fik Socialdemokratiet til lidt modstræbende at gå med til.
Derfor glæder det os, at Socialdemokratiet nu er rede til at lave endnu flere frie valg inden for det offentlige sygehusvæsen, og vi bliver endnu gladere den dag, hvor Socialdemokratiet også er positivt over for at lave endnu flere frie valg mellem det offentlige sygehusvæsen og det private sygehusvæsen.
Det, man nu lægger op til angående det frie valg, er jo ikke ret meget.
Det er sådan, at man nu som basispatient får mulighed for at vælge en højtspecialiseret afdeling i et andet amt.
Og da vil jeg sige: Jamen o.k., det er da godt nok, men det helt væsentlige er jo også den situation, at der er nogle specialafdelinger, højt specialiserede afdelinger, som er utrolig gode til nogle bestemte ting, og her er det altså også væsentligt, at de især bruger kræfterne på den meget væsentlige ting, og at det ikke er basispatienterne, der fylder disse senge.
Derfor må det frie valg altid tage et vist hensyn til, hvor mange patienter der ellers er, som har behov for den højt specialiserede afdeling.
Så er Venstre da også positiv over for det uafhængige evalueringscenter, som ministeren nu får mulighed for at have et vist samarbejde med.
Og jeg forstår jo også, at selv om vi først behandler lovforslaget nu, er der allerede udpeget en bestyrelse på fem medlemmer, så man er jo sådan noget i gang. Så vil man fremme kvalitetsudviklingen og også fremme informationen.
Dér kan jeg sige, at det ser jeg meget positivt på.
Jeg har lige været en tur i USA, hvor jeg så lidt fjernsyn på hotelværelset og også var sammen med nogle sundhedsfolk.
Her er det interessant at se, hvordan man kan få information og orientering om, hvordan behandlingsresultaterne er i det amerikanske sygehusvæsen.
Venstres støtte er klar inden for disse områder.
Så er der problematikken angående det, at man nu får lov til at blive behandlet i udlandet.
Her ved jeg da, at det er ministeren bekendt, at Sundhedsstyrelsen har truffet en beslutning angående nogle patienter, som har behov for det, der hedder stereotaktisk behandling - altså en form for strålebehandling - af nogle metastaser, af nogle svulster. Her føler jeg altså, at Sundhedsstyrelsen har truffet en forkert beslutning.
Ministeren er jo klar over, at vi havde en deputation i Sundhedsudvalget i går.
Sagen er jo den, at der er en patient, som bliver behandlet på Århus Kommunehospital, og denne patient ønskede så at få så god behandling som muligt og blev tilrådet af overlægen, at nu kunne han få en behandling på et sygehus i Stockholm.
Det sagde han ja til.
Så kom Sundhedsstyrelsen bagefter og sagde, at det kunne
styrelsen ikke acceptere, og deri var der så et problem.
Nu kan jeg se, at den gule knap lyser, men konklusionen er, at patienten nu har fået en behandling, måske livreddende, i Sverige, og det er kun, fordi pengepungen var ret solid.
Havde han ikke haft denne pengepung, havde han ikke haft denne mulighed for at få en livreddende behandling.
Dér synes jeg, det danske sundhedsvæsen og -minister har et problem.
Men altså, vi ser positivt på lovforslaget.